IRIZPENA, 2019KO URTARRILAREN 29KOA, 110/2008 FORU DEKRETUA, ABENDUAREN 23KOA, FORU OGASUNARI AITORPENAK ETA AUTOLIKIDAZIOAK BIDE TELEMATIKOZ AURKEZTEKO BALDINTZA ETA ESKAKIZUN OROKORRAK ARAUTZEN DITUENA, ALDATZEKO FORU DEKRETUAREN PROIEKTUAZ.

 

I.- EGITATEZKO AURREKARIAK
110/2008 Foru Dekretua, abenduaren 23koa, Foru Ogasunari aitorpenak eta autolikidazioak bide telematikoz aurkezteko baldintza eta eskakizun orokorrak arautzen dituena, aldatzeko irizpide honen xede den Foru Dekretu proiektua bidali dio Ogasun, Finantza eta Aurrekontu Saileko foru diputatuak Aholku Batzorde honi, martxoaren 30eko 40/1999 Diputatuen Kontseiluaren foru dekretuaren 1. atalean, 17. artikuluan, ezarritakoaren arabera. 
Irizpen eskaerarekin batera, honako hauek ere aurkeztuko dira: Zerga Araubidearen Zerbitzuak egindako arau eraginari buruzko txostena eta genero eraginaren aldez aurreko ebaluazioaren txostena, txosten ekonomikoa eta jendaurrean jartzeko eta entzunaldi izapideen emaitzak jasotzen dituen memoria.
Foru dekretu honen xedea da eguneratzea Foru Ogasunari aitorpenak eta autolikidazioak bide telematikoz aurkezteko baldintza eta eskakizun orokorrak.
Aholku Batzordearen presidenteak, Erregelamendu Organikoko 9.1,d) eta 19.1 artikuluetan ezarritakoarekin bat etorriz, Diputatuen Kontseiluaren 40/1999 Foru Dekretu bidez onartutakoa, sinatzen duen kidea izendatu zuen irizpen proposamena prestatzeko.

II.- OHAR JURIDIKOAK
II.1. AHOLKU BATZORDEAREN ESKUMENA IRIZPENA EMATEKO
Arabako Foru Administrazioaren Aholku Batzordearen eskumenak ezartzen ditu, eta horien artean, arau xedapenen proiektuei buruzko irizpena ematea dago, Lurralde Historikoaren eskumen esklusiboak diren gaiak arautzeko foru arauak gauzatzean emandako araudi xedapenen proiektuetan, edo autonomia erkidegoko legeak garatzean, horien araudi garapena Lurralde Historikoaren eskumena denean.

II.2. LURRALDE HISTORIKOAREN ESKUMENA GAIA ARAUTZEKO
Konstituzioaren lehenengo xedapen gehigarriak ezarri zuenez, Konstituzioak foru lurraldeen eskubide historikoak babestu eta errespetatzen ditu, eta forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo dela.
Bestalde, Euskal Autonomia Erkidegoko Autonomia Estatutuaren 41.2.a) artikuluak, abenduaren 18ko 3/1979 Lege Organiko bidez onartutakoak, honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”. 
Aurrekoaren ildotik, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. atalak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Bestalde, EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan: “Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.  
Otsailaren 28ko 6/2005 Foru Arau orokorrak, Arabako zergei buruzkoak, 17.4. artikuluan betebehar formalak zehazten ditu ("Zerga betebehar formalak dira zerga-arautegiak zergapekoei (zergaren zordunak izan zein ez) ezartzen dizkien diruzkoak ez bestelakoak, hain zuzen ere zergen arloko jarduketen edo prozeduren garapenarekin lotuta daudenak"), eta halakotzat hartzen ditu besteak beste, otsailaren 28ko 6/2005 Foru Arauaren 29.2. artikuluaren arabera, 
29. artikulua.- Zerga-betebehar formalak 
…//…
2. Ezartzen direnez gainera, zergapekoek betebehar hauek dituzte:
…//…
 c) Aitorpenak eta autolikidazioak aurkeztu behar dituzte.
 d) Kontabilitate liburuak eta erregistroak eduki eta artatu behar dituzte, bai eta haien euskarri diren programa, fitxategi eta artxibo informatikoak eta erabilitako kodeketa sistemak...//...
Nolanahi ere, autolikidazioak eta aitorpenak bitarteko telematikoen bidez aurkeztu behar dituzten zergapekoek aurkeztutako kontabilitate-orrien eta autolikidazioen edo aitorpenen jatorrizko datuak gordeta dauden programen, fitxategien eta artxiboen kopiak gorde beharko dituzte.

II.3. ERAKUNDE ESKUMENA ETA ARAUDI GAIKUNTZA
1983ko martxoaren 7ko Foru Arauaren 15. artikuluan, Arabako Lurralde Historikoaren erakundetzari buruzkoan, ezarri da Foru Aldundiari dagokiola, kide anitzeko erakundea den aldetik, erregelamendu ahalmena baliatzea, estatuko edo autonomia erkidegoko legeekin bat etorriz, baita Batzar Nagusiek emandako kasuetan ere, foru araudiarekin bat etorriz.
Bestalde, abenduaren 18ko 52/92 Foru Arauak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, 7.2 artikuluan, hau ezarri zuen: “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez...”
Arabako zergei buruzko otsailaren 28ko 6/2005 foru arau orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergak arautzen dituzten zerga ordenantzei dagokienez badira toki erakundeei dagozkien eskumenak ere. 
Otsailaren 28ko 6/2005 Foru Arauaren hamazortzigarren xedapen gehigarriak, araugintzarako gaikuntzari dagokionez, hauxe ezartzen du: "Foru Aldundiak foru arau hau garatzeko eta aplikatzeko behar diren xedapen guztiak emango ditu".
II.4. PROZEDURA 
Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen erakundeari, arau eraginari buruzko txostenak emateari eta genero eraginaren aldez aurreko ebaluazioari, Aholku Batzordeari kontsulta eskatzeari eta onartzeko eskumena duen erakundeari dagokienez.
Zehazki, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan adierazitakoa betez, Foru Dekretuaren proiektuaren aurrerapenaren aurreko kontsulta publikoa egin da, eta 2018ko urriaren 29ko memoriaren espedientean egiaztatu da ez dela erregistratu araudiaren xedapenak idazteko baloratu behar den proposamenik edo oharrik.
Beste alde batetik, Zerga Araudiaren Zerbitzuaren 2018ko azaroaren 15eko txostenak azaldu zuen ebaluatutako xedapenak ez duela garrantzirik generoaren ikuspuntutik, eta hala berretsi du Foru Aldundi honetako Berdintasun Zerbitzuak 2018ko azaroaren 20an.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 13. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2018ko abenduaren 10ekoa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.
III- PROIEKTUAREN EDUKIA
IIII.1. FORU DEKRETUAREN EGITURA.
Foru Dekretuaren proiektuak hauek jasotzen ditu: zioen azalpena, artikulu bakarreko zati bat bost atalarekin, xedapen indargabetzailea eta indarrean sartzeari buruzko azken xedapena.
Proposatutako aldaketek abenduaren 23ko 110/2008 Foru Dekretuan bakarrik eragiten dute. 
III.2. ARAUDI PROPOSAMENAREN ANALISIA 
Foru Dekretuaren proiektuak abenduaren 23ko 110/2008 Foru Dekretuaren aurreko edukia aldatzen du. Foru Dekretu horrek, Foru Ogasunean aitorpenak eta autolikidazioak telematikoki aurkezteko baldintza orokorrak arautzen ditu.  Hori horrela, betebehar formalen erregulazioa da, zergen kudeaketari dagokionez.
Egindako aldaketak teknikoak dira, eta geroagoko foru dekretuen bidez sartutako kontzeptuen eguneratzeko. Zehazki, 26/2011 Foru Dekretua, apirilaren 5ekoa, Diputatuen Kontseiluarena, Foru Aldundi honen egoitza elektronikoa sortzen duena, eta 74/2011 Foru Dekretua, azaroaren 29koa, Diputatuen Kontseiluarena, apirilaren 5eko 26/2011 Foru Dekretua, Foru Aldundi honen egoitza elektronikoa sortzekoa, aldatzen duena.  Horiekin lotuta, zenbait adierazpen aldatzen dira: 
www.alava.net jarri ordez, www.araba.eus jartzen da lau alditan, eta aldundi digitala esan ordez Arabako Foru Aldundiaren egoitza elektronikoa esaten da, hiru alditan.
[bookmark: _GoBack]Adierazpenak eta kontzeptuak eguneratzen diren testuinguru honetan, deigarria da "profesionala" adierazpena mantentzea testu berrian "50/2001 Foru Dekretuaren, 2001eko apirilaren 10ekoaren, 3. artikuluan jasotzen diren pertsona natural edo juridikoei buruz hitz egitean, Ogasun, Finantza eta Aurrekontu Sailaren mendekoa den baimenen erregistroan alda emanda badaude". Zentzu horretan, kontuan hartu behar da, "borondatezko ordezkariak" adierazpena egokiagoa dela, eta kontzeptu hori dagoeneko finkatu eta araututa dagoela 15/2010 Foru Dekretuan, apirilaren 13koan, Diputatuen Kontseiluarenean. Horrek, Arabako Foru Ogasunean zerga arloko izapide eta jarduketa jakin batzuek egindako emandako borondatezko ordezkaritza arautu, eta Borondatezko Ordezkarien Erregistroa sortzen du.   Borondatezko ordezkaritza 50/2001 Foru Dekretuaren, 2001eko apirilaren 10ekoaren ondoren ezarri zen 6/2005 Foru Arau Orokorrean, otsailaren 28koan, Arabako zergei buruzkoan (46. art.), eta aipatutako 15/2010 Foru Dekretuan arautu zen.  Araututako borondatezko ordezkaritzak zenbait maila ezartzen ditu, eta oinarrizkoa eta orokorra den maila (1. maila) aitorpenak aurkeztearena da.  Bestalde, administrazioaren aurreko jarduketa zuzenean egiaztatu dezake zergapekoak edo bere ordezkariak, bai legez (6/2005 Foru Arau Orokorraren 45. artikulua, otsailaren 28koa, Arabako zergei buruzkoa), bai borondatez (aipatutako Foru Arauaren 46. artikulua).
Hori horrela, badirudi komenigarria dela ordezkatzea "Zergapekoa", edo hala badagokio, profesionala", eta horren ordez "Zergapekoa, edo hala badagokio, bere ordezkaria" jartzea, abenduaren 23ko 110/2008 Foru Dekretuaren 3. artikuluaren 2. ataleko a) letran. Horrenbestez, 3.2. a). artikuluaren bigarren paragrafoa ezabatuko da, Foru Dekretu honen ondorioetarako, "profesionala" zer den definitzen duena.
Bestalde, abenduaren 23ko 110/2008 Foru Dekretuaren 5.1. eta 7. artikuluetan jasotzen diren adierazpenak ordezkatzea proposatzen da. Hor, "profesionala" adierazpenaren ordez, "ordezkaritza duena" adierazpenak erabiltzen da.
Egiten duen beste aldaketetako bat da Aldundi digitalera sartzeko beste aukera batzuk ematen dituela, onartutako ziurtagiri elektronikoaz gain. Horrela, Arabako Foru Aldundiak baimendutako beste sistema batzuk ere aipatzen ditu. 
[bookmark: _gjdgxs]Azkenik, Arabako Foru Aldundiak zuzenean egindako fitxategien baliozkotzailea sartzen da. Aldundiak, lehen, Arabako Foru Aldundiaren webgune ofizialetatik deskargatutakoaren formatu, ezaugarri eta zehazpen berarekin fitxategi bat egiten uzten zuten programak erabiliz aitorpenak egiten utz zezakeen. Baina orain egindako aldaketarekin, enpresak lortutako fitxategia Arabako Foru Aldundiak bere webgunetik deskargatutakoaren formatu, ezaugarri eta zehazpen bera dituela egiaztatzeko ezarritako programaren bidez baliozkotzen da. 
IV. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Irizpen honen II.2 ataleko laugarren eta bosgarren paragrafoetan jasotzen diren aldaketak proposatzen dira.
HIRUGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

